Številka: 900-11/2014-4

Datum: 05. 02. 2014

 **Z A P I S N I K**

**25. seje Sveta Četrtne skupnosti Moste** (ČS Moste)Mestne občine Ljubljana, ki je bila v četrtek, dne 30. 01. 2014 ob 18.00 uri v jedilnici Doma starejših občanov (DSO) Fužine, Nove Fužine 40, Ljubljana.

**NAVZOČI ČLANI SVETA:** Igor BOLE, Manica BORENOVIĆ, Stanislava M. FERENČAK MARIN, Mira KLJUČANIN, Jakob LOJK, Stanislav MARKOJA, Jure MATOH, Miha MOHORKO, Breda PŠAG, Radmila ŠEŠIĆ, Andrej TORKAR, Jožica VIRANT, Mitja ZAPLATIL (od 1. Točke naprej).

**Opravičili:** dr. Branka BERCE BRATKO, Danica SIMŠIČ.

**OSTALI NAVZOČI:** Nevenka Gramc - ZZB Kodeljevo, Danica Bele, Zalka Lunder, Zrimšek Jožica (vse - Društvo upokojencev Nove Fužine), Bogomir Zorič – Društvu upokojencev Moste, Biserka Kozmik - Društvo upokojencev Kodeljevo, Franc Košir, Zveza DU Moste Polje, Staša Rejc, ZZB NOV Moste-Selo, Jožef Hitij ZZB NOV Moste-Selo, Ante Uravič – DSO Fužine, Babnik Iztok - Svet stanovalcev DSO, Dušanka Verce - Svet stanovalcev DSO Fužine, Rafael Župančič – Svet stanovalcev DSO, Ernestina Kralj - Svet stanovalcev DSO , Stanislav Andolšek - Svet stanovalcev DSO , Pavla Bizjak - Svet stanovalcev DSO , Katarina Zajec - vodstvo DSO Monika Genorio – vodstvo DSO, Monika Hribar - vodstvo DSO, Matija Puškarič - vodstvo DSO, Bojanka Genorio – direktorica DSO Fužine, Vera Sinčič – SLS MU MOL, Barbara Šivec – SLS MU MOL.

**Opravičili vabljeni:** Samo Gorta – PP Moste, Štefanija Volk Svet st. DSO Fužine

Ga. Ferenčak Marin, predsednica Sveta ČS Moste, je pozdravila člane Sveta stanovalcev DSO in vse, ki so se odzvali vabilu. Vsem je zaželela srečno in zdravja polno novo leto 2014.

Ugotovila je, da je od 17 članov prisotnih 12 članov Sveta ČS Moste, kar pomeni, da je Svet ČS sklepčen, ravno tako je bil sklepčen Svet stanovalcev DSO, ki ga je vodil podpredsednik, g. Babnik.

V obravnavo in razpravo je dala predlagani

**Dnevni red:**

1. Predstavitev novosti okolja ČS Moste v 2013 in predvidevanja za 2014

2. Predstavitev delovanja DSO Fužine in Sveta stanovalcev DSO v 2013 in načrti za 2014 s

 kulturnim programom:

 - nastop kitarskega orkestra CAF,

 - prikaz medijsko odmevnih dogodkov v DSO, ki so zaznamovali leto 2013,

 - Joga smeha-predstavitev nove aktivnosti s kratko smejalno delavnico.

3. Druženje

Po glasovanju je bila podana ugotovitev, in sicer

**DNEVNI RED 25. SEJE OZ. SKUPNE SEJE Z DSO FUŽINE JE BIL SPREJET.**

Navzočih članov Sveta ČS Moste je bilo 12. Opredeljenih je bilo 12 članov. Za predlagani dnevni red je glasovalo 12 članov. Navzočih je bilo 6 članov Sveta stanovalcev DSO. Opredeljenih je bilo 6 članov. Za predlagani dnevni red je glasovalo 6 članov.

**AD 1**

**Predstavitev novosti okolja ČS Moste v 2013 in predvidevanja za 2014**

Poročilo o novostih v ČS Moste v letu 2013 so člani sveta že dobili na prejšnjih srečanjih, predstavniki DSO in vabljeni pa so ga prejeli skupaj z vabilom, zato je predsednica Sveta, ga. Ferenčak Marin, samo poudarila nekaj najvažnejših pridobitev:

* postavitev II. Faze zunanjih fitnes naprav na Kodeljevem,
* umaknitev dejavnosti Papir servisa z lokacije Pod ježami,
* ureditev dovozne poti k OŠ Martina Krpana,
* ureditev večih parkirnih mest za invalide na različnih lokacijah po ČS Moste,
* izvedeni spusti za invalide na pločnikih na Ulici Ob Ljubljanici,
* umiritev prometa na ulici Pot na Fužine,

Povedala je, da si bo Četrtna skupnost Moste v letu 2014 še posebej prizadevala za:

* določanje (razmejevanje) javnih, funkcionalnih in skupnih funkcionalnih zemljišč oz. površin v ČS Moste oz. vsej Ljubljani;
* izgradnjo podzemne garaže pod ploščadjo Zaloška 55 do 61 (pod Tržnico Moste) in s tem možnost za oživitev dejavnosti središča Most;
* izgradnjo podzemnih garaž v naselju Nove Fužine (javno/zasebno partnerstvo);
* asfaltno ureditev makadamskega divjega parkirišča med Zaloško in garažami na Osenjakovi;
* nevarno križišče za vključevanje prometa iz Moškričeve na Kajuhovo - predlog za semafor;
* dokončanje prometne ureditve južnega dela Kodeljevega,
* ureditev povezovalnih stopnic in klančine za kolesarje na Kajuhovi pri stiku z Miklavčevo ulico;
* spuste pločnikov na notranji ulici skozi naselje Nove Fužine pri vseh prehodih za pešce za otroške in invalidske vozičke ter za občane s težavami pri gibanju;
* dopolnitev fitnesov na prostem z miselnimi igrali za otroke;
* in seveda za druženje naših občanov in obdaritev otrok na naših prireditvah: dnevu sosedov, čistilni akciji, Velikančku…

Čeprav je letos volilno leto in bodo jeseni lokalne volitve, tudi za Svet Četrtne skupnosti Moste, se bo sedanji Svet ČS trudil izpeljati vse prireditve in vse zadane naloge.

Predsednica Sveta ČS je besedo predala direktorici DSO Fužine, ge. Bojanki Genorio.

**AD/2**

**Predstavitev vodstva in delovanja DSO Fužine**

Direktorica Doma starejših občanov Fužine, Bojanka Genorio je podala informacije o težko pričakovani nadgradnji Doma, ki bo zagotovila 44 dodatnih postelj, obseg nadgradnje je odvisen od finančnih sredstev, če le teh ne bo dovolj, se bo v I. fazi nadgradila samo ena polovica Doma. S to investicijo se bo pridobilo tudi nove prostore za delovanje CAF-a, kjer se sedaj druži že preko 500 obiskovalcev.

Ga. Genorio je ponovno zaprosila Svet ČS za pomoč pri realizaciji postavitve usmerjevalnih tabel od obvoznice do DSO, ker ga obiskovalci iz drugih delov Slovenije težko najdejo. Poudarila je, da je DSO Fužine v letu 2013 dvakrat organiziral čistilno akcijo na parkirišču med DSO in ulico Nove Fužine, ki ima zaradi neurejenih razmejitev javnih površin »status« nikogaršnje zemlje in nikogaršnje skrbi za čistočo na tem parkirišču.

V letu 2014 želijo izvajati še več aktivnosti, ki naj bi pomagale, da naselje Nove Fužine postane demenci prijazno naselje. Kot kažejo raziskave, bo v bodoče vsak tretji občan dementen. Septembra je svetovni Dan demence in za ta dan ponovno načrtujejo Memory Walk, ki je lansko leto lepo uspel. Pri tem računajo tudi na sodelovanje s Četrtno skupnostjo Moste.

Strokovni sodelavci so v sliki in besedi predstavil prireditve v domu v letu 2013 in medijske odmeve ob njih.

Predsednica se je zahvalila za izčrpno poročilo in podala besedo g. Babniku.

**Predstavitev dela Sveta stanovalcev DSO v 2013 in načrti za 2014**

Podpredsednik Sveta stanovalcev Doma starejših občanov Fužine, g. Babnik, je pozdravil vse prisotne. Vsebinsko poročilo o delu Sveta stanovalcev Doma starejših občanov Fužine za leto 2013 je predstavil g. Rafael Zupančič. V letu 2013 je imel Svet 5 sej, v letu 2013 je za stanovalce organiziral tri zbore, na zboru meseca junija pa so izvolili tudi nov Svet stanovalcev doma starejših občanov Fužine. Vse aktivnosti in dejavnosti, ki so potekale v preteklem letu v DSO, so zelo podrobno in slikovno bogato zajete in predstavljene v »Domski kroniki za 2013«, ki jo je po predstavitvi poročila g. Rafael Zupančič na slovesen način vročil predsednici Sveta Četrtne skupnosti Moste.

Plan aktivnosti Sveta stanovalcev za leto 2014 je podal g. Babnik. Za 2014. leto načrtuje Svet stanovalcev DSO poleg rednega dela (seje, sestanki, priprava gradiv, realizacija sklepov, itd.) tesno sodelovanje z vodstvom in strokovnimi službami DSO. za boljše prebivanje, povezovanje s svojci ter drugimi obiskovalci za optimalno samozaščitno ravnanje, za redno spremljanje in seznanjanje z zakonodajo in drugimi predpisi, ki se nanašajo na domsko populacijo, za ohranjanje in dvigovanje kakovosti kulturnega programa, za pridobivanje novih prostorskih površin za osnovno dejavnost doma, kakor tudi za dodatne inovativne programe in dejavnosti in tudi za razvijanje delovanja CAF.

**AD 4**

**Druženje**

V kulturnem programu, ki je sledil uradnemu delu, nas je kitarski orkester, sestavljen iz članov in članice obiskovalcev CAF-a, navdušil z izvedbo štirih skladb. Monika Genorio in Monika Vrhovnik Hribar pa sta predstavili osnove JOGE SMEHA in v nadaljevanju so sodelovali vsi navzoči, smeha ni manjkalo in tudi kaka solza je bila potočena (od smeha). V skladu s programom skrbi za zdravje je predsednica Sveta ČS Moste med navzoče razdelila čebelarske izdelke (med in medico), Dom starejših občanov Fužine pa je za vse člane Sveta ČS Moste in strokovne sodelavke ČS pripravil punčke iz cunj, ki so se jih vsi neizmerno razveselili in z veseljem kar takoj posvojili.

Seja s skupno večerjo in druženjem je bila zaključena ob 21.30 uri.

Zapisala:

*Vera Sinčič*

koordinatorka VI

*Stanislava Marija FERENČAK MARIN*

predsednica Sveta Četrtne skupnosti Moste

Mestne občine Ljubljana